晏晝係到元朗廣場逛逛，本來想食車仔麵，但人太多，黎左食上海野。食客大力推薦北京水餃同上海雲吞，但一心想黎食蔥油餅同粢飯，都係留返下次先啦。食上海野一定要叫返杯豆漿，豆味不錯，有點太甜。蔥油餅，切成四片上，方便入口。熱辣辣有咬口，好多蔥，但味較淡，點左啲辣醬食更惹味。最想食嘅粢飯，好熱好燙手呀，要小心啲撕開塊保鮮紙。肉鬆鹹菜同油炸鬼都好好味，同飯比例剛好，食完飽哂好滿足。下次再黎試下麵食先，我見隔離枱個碗好正咁。